Document ID: 32013R0964

PROVEDBENA UREDBA KOMISIJE (EU) br. 964/2013
оd 9. listopada 2013.
o utvrđivanju stope prilagodbe za izravna plaćanja iz Uredbe Vijeća (EZ) br. 73/2009 za kalendarsku godinu 2013.
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1290/2005 od 21. lipnja 2005. o financiranju zajedničke poljoprivredne politike (1), a posebno njezin članak 18. stavak 4.,
nakon savjetovanja s Odborom za poljoprivredne fondove,
budući da:
(1)
Člankom 11. stavkom 1. Uredbe Vijeća (EZ) br. 73/2009 (2) utvrđuje se da u financijskoj godini 2014. iznosi namijenjeni financiranju izdataka povezanih s tržištem i izravnih plaćanja zajedničke poljoprivredne politike (ZPP) moraju poštovati godišnje gornje granice utvrđene uredbom koju će donijeti Vijeće u skladu s člankom 312. stavkom 2. Ugovora o funkcioniranju Europske unije (Ugovor). Člankom 11. stavkom 1. Uredbe (EZ) br. 73/2009 utvrđuje se i da treba odrediti prilagodbu izravnih plaćanja (financijska disciplina) kada predviđanja za financiranje izravnih plaćanja i izdataka povezanih s tržištem, uvećano za iznose koji proizlaze iz primjene članka 10. točke (c) i članka 136. te Uredbe, ali prije primjene njezina članka 10. točke (a) i ne uzimajući u obzir graničnu vrijednost od 300 000 000 EUR, upućuju na to da će se godišnja gornja granica premašiti. U skladu s člankom 11. stavkom 2. Uredbe (EZ) br. 73/2009 Europski parlament i Vijeće morali su odrediti tu prilagodbu do 30. lipnja.
(2)
Predviđanja za izravna plaćanja i izdatke povezane s tržištem određena u Komisijinu nacrtu proračuna za 2014. pokazala su da postoji potreba za financijskom disciplinom. Nacrt proračuna utvrđen je uzimajući u obzir iznos financijske discipline od 1 471,4 milijuna EUR, uključujući iznos za pričuvu za krize u poljoprivrednom sektoru. Stoga se mora utvrditi stopu prilagodbe za izravna plaćanja navedena u Prilogu I. Uredbi (EZ) br. 73/2009.
(3)
Komisija je 25. ožujka 2013. donijela prijedlog Uredbe Europskog parlamenta i Vijeća o utvrđivanju stope prilagodbe za izravna plaćanja iz Uredbe (EZ) br. 73/2009 za kalendarsku godinu 2013. (3). Europski parlament i Vijeće nisu odredili prilagodbu do 30. lipnja kako je predviđeno u članku 11. stavku 2. Uredbe (EZ) br. 73/2009. Stoga, u skladu s člankom 18. stavkom 4. Uredbe (EZ) br. 1290/2005, ako prilagodba nije određena do 30. lipnja, mora je odrediti Komisija.
(4)
Uredba Vijeća kojom se utvrđuje višegodišnji financijski okvir na temelju članka 312. stavka 2. Ugovora još nije donesena. Stoga za izračun spomenute prilagodbe treba, kao mjeru opreza, uzeti godišnju gornju granicu od 44 130 milijuna EUR za financijsku godinu 2014., kao što je predviđeno političkim dogovorom postignutim 27. lipnja 2013. između Europskog parlamenta, Predsjedništva Vijeća i Europske komisije o višegodišnjem financijskom okviru 2014. - 2020.
(5)
U skladu s člankom 18. stavkom 5. Uredbe (EZ) br. 1290/2005 stopu prilagodbe može uskladiti Vijeće na prijedlog Komisije do 1. prosinca 2013. na temelju novih podataka kojima raspolaže. U slučaju novih podataka Komisija predlaže usklađivanje stope prilagodbe u jesen, u okviru dokumenta o izmjeni nacrta proračuna za 2014., uzimajući u obzir raspoložive nove podatke. Vijeće potom može uskladiti stopu prilagodbe do 1. prosinca 2013.
(6)
U pravilu, poljoprivrednici koji podnose zahtjev za izravna plaćanja za jednu kalendarsku godinu (N) potporu primaju unutar određenog razdoblja plaćanja u financijskoj godini (N + 1). Međutim, države članice u nekim slučajevima imaju mogućnost poljoprivrednicima plaćati kasnije, i nakon tog razdoblja plaćanja, bez vremenskog ograničenja. Zakašnjela plaćanja mogu se obaviti i u nadolazećoj financijskoj godini. Kada se u određenoj kalendarskoj godini primjenjuje financijska disciplina, stopu prilagodbe ne bi trebalo primjenjivati na plaćanja za koja su zahtjevi za potporu podneseni u kalendarskim godinama u kojima se nije primjenjivala financijska disciplina. Stoga, kako bi se osiguralo jednako postupanje prema poljoprivrednicima, primjereno je predvidjeti da se stopa prilagodbe primjenjuje samo na plaćanja za koja su zahtjevi za potporu podneseni u kalendarskoj godini u kojoj se primjenjuje financijska disciplina, bez obzira na to kada se potpora isplaćuje poljoprivrednicima.
(7)
U političkom dogovoru o reformi zajedničke poljoprivredne politike od 26. lipnja 2013. odlučeno je da će se financijska disciplina primjenjivati na izravna plaćanja koja prelaze 2 000 EUR. Osim toga, predviđa se da će se povrat neiskorištenih odobrenih sredstava (ako postoje) na kraju financijske godine isplaćivati poljoprivrednicima koji podliježu financijskoj disciplini sljedeće godine. Kako bi se osigurala dosljednost, primjereno je odrediti prag za sve godine. Financijsku disciplinu treba primjenjivati na sličan način na kalendarsku godinu 2013. radi dosljednosti s budućom dogovorenom primjenom. Stoga je primjereno predvidjeti primjenu stope prilagodbe samo na iznose koji prelaze 2 000 EUR.
(8)
Člankom 11. stavkom 3. Uredbe (EZ) br. 73/2009 utvrđuje se da u okviru primjene rasporeda povećanja iz članka 121. te Uredbe na sva izravna plaćanja koja se dodjeljuju u novim državama članicama u smislu članka 2. točke (g) te Uredbe financijsku disciplinu ne bi trebalo primjenjivati na nove države članice do početka kalendarske godine u kojoj je razina izravnih plaćanja primjenjiva u novima državama članicama barem jednaka tada primjenjivoj razini takvih plaćanja u ostalim državama članicama. Budući da izravna plaćanja i dalje podliježu primjeni rasporeda povećanja u kalendarskoj godini 2013. u Bugarskoj i Rumunjskoj, stopu prilagodbe koja se utvrđuje ovom Uredbom ne bi trebalo primjenjivati na plaćanja poljoprivrednicima u tim državama članicama.
(9)
Uredba (EZ) br. 73/2009 prilagođena je Aktom o pristupanju Hrvatske. Budući da Hrvatska podliježe primjeni rasporeda povećanja iz članka 121. Uredbe (EZ) br. 73/2009 u kalendarskoj godini 2013., stopu prilagodbe koja se utvrđuje ovom Uredbom ne bi trebalo primjenjivati na plaćanja poljoprivrednicima u Hrvatskoj,
DONIJELA JE OVU UREDBU:
Članak 1.
1. Iznosi izravnih plaćanja u smislu članka 2. točke (d) Uredbe (EZ) br. 73/2009 viši od 2 000 EUR, koji će se dodjeljivati poljoprivredniku u okviru zahtjeva za potporu podnesenog u kalendarskoj godini 2013., smanjuju se za 4,001079 %.
2. Smanjenje iz stavka 1. ne primjenjuje se na Bugarsku, Rumunjsku i Hrvatsku.
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. listopada 2013.

Labels: 15
6